AaB-målmand Nicolai Larsen havde svære forhold i stormvejret i Aalborg, da AGF vandt 2-0 i Superligaen.

Voldsomt stormvejr gjorde arbejdsforholdene næsten umulige for AaB-målmand Nicolai Larsen, da nordjyderne søndag tabte 0-2 hjemme til AGF i en kamp, hvor vejret fik en hovedrolle. - Det var den vildeste kamp, jeg har spillet, i forhold til blæsvejr, siger Nicolai Larsen. - Der kom nogle voldsomt heftige vindstød, og bolden hvirvlede rundt. Nogle gang tog den et sving til venstre og så bagefter til højre. Det var virkelig svært, siger Nicolai Larsen. Målmanden var under voldsom beskydning af AGF-langskud i første halvleg, men pardoksalt var det alligevel i anden halvleg, han to gange måtte se sig passeret, da AaB ellers havde vinden i ryggen. Det faktum ærgrede da også træner Kent Nielsen. - De scorede rimeligt hurtigt i anden halvleg, og jeg er lidt ærgerlig over, at vi lod os stresse så meget efter det. Vi fik for travlt og forsøgte at gøre tingene for hurtigt, men det betød, at de ikke blev udført ordentligt, siger han. Derudover var Kent Nielsen dog ikke specielt utilfreds med sit hold, og han tilskrev det mest tilfældigheder, at AGF tog de tre point. - Egentlig synes jeg begge hold fortjener ros, for trods de svære forhold forsøgte begge mandskaber at spille en ordentlig kamp. - Vi havde chancer, men vi var ikke skarpe og dygtige nok til at tage dem, da de bød sig. Men det var ikke meget, der skulle have flyttet sig, for at vi havde fået et andet resultat, siger Kent Nielsen.